Diari Oficial de la Generalitat Valenciana


Sumari del DOGV 3479, del 22-04-1999 (1999/3572)

ORDRE d'1 d'abril de 1999, de la Conselleria de Cultura, Educació i Ciència, per la qual es convoca el concurs de disseny per a la construcció de fogueres experimentals 1999.
------------------------------------------------------------------------------------------------------------------------------------------------------------------------------

### Dades del document

Número de DOGV
:   3479

Data del DOGV
:   22-04-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/3572


Data del document
:   01-04-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * Alacant
    * cultura popular
    * art popular
    * premi cultural
    * distinció honorífica

ORDRE d'1 d'abril de 1999, de la Conselleria de Cultura, Educació i Ciència, per la qual es convoca el concurs de disseny per a la construcció de fogueres experimentals 1999. [1999/X3572]
  
L'article 3 de la Llei de la Generalitat Valenciana 4/1989, de 26 de juny, de l'Institut Valencià de la Joventut, atribuïx a aquesta entitat autònoma, entre d'altres, la funció de potenciar la promoció sociocultural de la joventut.
  
Per això, i de conformitat amb el que disposen l'article 35 de la Llei de la Generalitat Valenciana 5/1983, de 30 de desembre, del Govern Valencià, i l'article 47.11 del Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoca el Concurs de Disseny per a la Construcció de Fogueres Experimentals, de caràcter innovador i jove, i s'aproven les bases que regiran la convocatòria, i també el model d'instància, que s'inclouen com a annex I i II a l'ordre.
  
Segon
  
S'establixen tres premis, per un import global màxim que ascendix a huit-centes cinquanta mil pessetes (850.000 PTA) a càrrec del capítol IV, concepte pressupostari 47.11, línia de subvencions 4.04 del pressupost de l'Institut Valencià de la Joventut per a l'exercici 1999.
  
DISPOSICIONS FINALS
  
Primera
  
Correspon al director general de l'Institut Valencià de la Joventut la facultat de concedir els premis.
  
Segona
  
S'autoritza el director general de l'Institut Valencià de la Joventut perquè dicte les resolucions necessàries per al desplegament i l'execució de l'ordre.
  
Tercera
  
L'ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Quarta
  
Contra la resolució, que posa fi a la via administrativa, la persona interessada podrà interposar recurs contenciós administratiu, davant del Tribunal Superior de Justícia de la Comunitat Valenciana, en el termini de dos mesos, o de deu dies si s'opta per seguir el procediment per a la protecció dels drets fonamentals de la persona, comptadors ambdós a partir de l'endemà de la seua publicació. Tot això d'acord amb el que disposen els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 1 d'abril de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases per a participar en el concurs de disseny per a la construcció de fogueres experimentals
  
1. Objecte de la convocatòria
  
L'objecte de la convocatòria és la realització del Concurs de Disseny per a la Construcció de Fogueres Experimentals, amb el qual es pretén promoure aportacions artístiques que contribuïsquen a l'enriquiment de les Fogueres d'Alacant, obrint-les a nous conceptes i tractaments, amb un caràcter innovador i jove.
  
2. Participants
  
2.1. Podran participar tots els joves residents a la Comunitat Valenciana l'edat dels quals estiga compresa entre els 16 i els 30 anys el dia 31 de desembre de 1999. La participació podrà ser individual o en equip. Cada participant o equip podrà presentar un sol treball.
  
2.2. No podran participar els guanyadors del primer premi d'edicions anteriors.
  
3. Requisits dels projectes
  
3.1. Es podran presentar tota mena de projectes amb absoluta llibertat de plantejaments, sense que importe la línia o tendència de la proposta, sempre que es respecten els drets protegits per la Constitució.
  
3.2. El projecte presentat s'ha de poder construir amb material combustible, sense cap pèrdua d'estabilitat i ha de tenir la resta de consideracions pròpies de la tècnica del foc. Una Comissió Tècnica designada pel director general de l'Institut Valencià de la Joventut supervisarà els projectes presentats per tal de garantir les característiques esmentades. La composició de la susdita Comissió Tècnica es publicarà en el Diari Oficial de la Generalitat Valenciana abans que s'acabe el termini de presentació d'instàncies.
  
3.3. En la construcció de la foguera es valorarà positivament la no-utilització de materials contaminants ni perjudicials per al medi ambient, com ara el polistiré expandit.
  
4. Presentació dels projectes
  
Els projectes que es presenten estaran materialitzats en una maqueta realitzada a escala. Les maquetes, que podran estar construïdes amb qualsevol material, hauran de reunir les condicions següents:
  
a) La base no excedirà de 70 cm x 70 cm de superfície i l'alçada no serà superior a 90 cm. A la base haurà d'estar clarament especificada l'escala utilitzada i també l'alçada total de la foguera real.
  
b) La maqueta no portarà cap firma; únicament, a la base i de forma ben visible, figurarà el lema d'identificació.
  
c) La maqueta presentada ha de reunir les característiques de solidesa i l'embalatge adequat que permeten transportar-la i exposar-la a l'aire lliure sense que patisca cap deterioració.
  
5. Inscripcions
  
5.1. Les inscripcions, adreçades al director general de l'Institut Valencià de la Joventut i emplenades segons el model que s'adjunta com a annex II a l'Ordre, podran presentar-se al Registre General de l'Institut Valencià de la Joventut de València (c/ de l'Hospital, 11), al de les unitats territorials de l'Institut Valencià de la Joventut d'Alacant (Plaça de Sant Cristòfol, núm. 8-10) i de Castelló de la Plana (c/ de l'Orfebre Santalínea, núm 2) o en qualsevol dels llocs que establix l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
5.2. La inscripció haurà d'anar acompanyada tant de la maqueta, com del sobre tancat a què fa referència la base sisena de l'annex.
  
5.3. Si la sol·licitud no reunix els requisits indicats en l'apartat anterior o en les bases 4ª i 6ª, la persona interessada disposarà d'un termini de 10 dies per tal de corregir-ne la manca o presentar els documents preceptius. Transcorregut el termini i en el cas de no aportar la documentació requerida, es procedirà a arxivar l'expedient sense cap tràmit més.
  
5.4. El termini d'inscripció serà de trenta dies hàbils comptadors a partir de l'endemà de la publicació de l'ordre en el Diari Oficial de la Generalitat Valenciana.
  
6. Documentació que cal aportar
  
Cada participant adjuntarà, en un sobre tancat i sota el mateix lema que figurarà en la maqueta, la documentació següent:
  
a) Fotocòpia confrontada del DNI, o del certificat de residència legal a l'Estat espanyol si es tracta d'estrangers, de la persona participant o de tots els membres que componen el grup participant.
  
b) Certificat d'empadronament en algun municipi de la Comunitat Valenciana de la persona participant o de tots els membres que componen el grup participant.
  
c) Una memòria mecanografiada explicativa del projecte, en què figuren les condicions tècniques necessàries per a la construcció de la foguera, especificant-ne la mida real, els materials i el pressupost detallat. El pressupost no podrà superar els 4.000.000 de pessetes.
  
Esta memòria haurà de ser anònima i podrà anar acompanyada de tots els dibuixos i esbossos o explicacions gràfiques que es consideren oportuns per a la comprensió del projecte. La documentació no podrà excedir en cap cas el format DIN A4 (21 cm x 29'7 cm).
  
7. Resolució de la convocatòria
  
7.1. Per a l'avaluació dels projectes presentats pels sol'licitants es constituirà un Jurat nomenat pel director general de l'Institut Valencià de la Joventut i del qual formaran part:
  
President/a: el/la cap del Servei de Promoció Juvenil de l'IVAJ (actuarà com a suplent, si s'escau, el cap de la Secció d'Iniciatives Culturals del Servei de Promoció Juvenil de l'IVAJ)
  
Vicepresident/a: el/la coordinador/a de la Unitat Territorial de l'IVAJ a Alacant (actuarà com a suplent, si s'escau, un/a tècnic/a mitjà/ana de la mateixa Unitat Territorial)
  
Un representant de l'Institut de Cultura Juan Gil Albert
  
Sis vocals
  
Secretari/ària, sense vot: un/a funcionari/ària del Servei de Promoció Juvenil de l'IVAJ
  
La seua composició es publicarà en el Diari Oficial de la Generalitat Valenciana, per resolució del director general de l'Institut Valencià de la Joventut abans que s'acabe el termini de presentació d'instàncies.
  
Quant al funcionament del Jurat, seran aplicables els articles del 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7.2. El Jurat examinarà els treballs presentats i n'elevarà proposta al director general de l'Institut Valencià de la Joventut, qui resoldrà la concessió dels premis especificats en la base 8ª.
  
7.3. Si en el termini de tres mesos comptadors a partir del dia en què finalitze el termini de presentació d'instàncies no s'aprova la resolució corresponent, s'entendrà que totes les peticions presentades han sigut desestimades. Tot això sense perjudici de l'obligació de resoldre que establix l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7.4. Les maquetes no premiades seran retirades pels seus autors al lloc i el dia que l'Institut Valencià de la Joventut determine. A partir d'esta data, si no ho han fet, s'entendrà que en renuncien a la propietat a favor de l'Institut Valencià de la Joventut, que podrà destruir-les o donar-les la destinació que considere més adient.
  
8. Premis
  
8.1. Es concediran premis per un import total de 850.000 PTA, distribuïdes de la manera següent:
  
1r. premi, 500.000 PTA
  
2n. premi, 250.000 PTA
  
3r. premi, 100.000 PTA
  
8.2. La foguera premiada podrà ser plantada per l'Institut Valencià de la Joventut a la ciutat d'Alacant durant les festes de les Fogueres de Sant Joan de l'any 2.000.
  
8.3. L'IVAJ podrà cedir est dret a una tercera entitat que es comprometa a plantar-la durant les esmentades festes de Sant Joan.
  
8.4. La construcció serà contractada per l'IVAJ.
  
8.5. Totes les maquetes presentades seran exposades a la ciutat d'Alacant durant el mes de juny de 1999, especificant-ne el lema i el nom de l'autor/a, sempre que est/a no indique una altra cosa.
  
8.6. La maqueta i la memòria explicativa guardonada amb el primer premi quedaran en propietat de l'Institut Valencià de la Joventut, que podrà conservar-les entre els seus fons propis o cedir-les a col·leccions o museus, i també publicar-ne reproduccions, realitzar-ne filmacions, etc., sense que en calga l'autorització prèvia de l'autor/a.
  
9. Obligacions dels beneficiaris
  
Prèviament al cobrament, els beneficiaris hauran d'acreditar que, en el moment de l'atorgament del premi, estaven al corrent de les seues obligacions tributàries i davant de la Seguretat Social, de la manera que preveu l'Ordre, de 30 de maig de 1996, de la Conselleria d'Economia i Hisenda, sobre la forma d'acreditar, per part dels beneficiaris de subvencions, l'exigència que preveu l'article 47 de la Llei d'Hisenda Pública de la Generalitat Valenciana.
  
10. Drets de publicació